KIRJALLINEN KYSYMYS E-1480/01 esittäjä(t): Alexandros Alavanos (GUE/NGL) komissiolle. Lisääntynyt metsäpalovaara Kreikassa.



Virallinen lehti nro 350 E , 11/12/2001 s. 0167 - 0168



KIRJALLINEN KYSYMYS E-1480/01 esittäjä(t): Alexandros Alavanos (GUE/NGL) komissiolle (18. toukokuuta 2001) Aihe: Lisääntynyt metsäpalovaara Kreikassa Kreikassa pitkään vallinnut kuivuus on luonut suotuisat olosuhteet metsäpalojen syttymiselle ja näin ollen on odotettavissa, että niiden suurta torjunta- ja sammutusvalmiutta tullaan tarvitsemaan. Kun otetaan huomioon, että metsistä vastaavan komission yksikön julkaisemasta kertomuksesta Système communautaire d'information sur les incendies de forêt 198597 (Metsäpaloja koskeva yhteisön tietojärjestelmä 198597) ilmeni tietoja, jotka osoittavat, että metsäpalojen torjunta- ja sammutuspalveluiden valmiudet ovat Kreikassa puutteelliset (indikaattoreina aika, joka kuluu ensimmäisen ilmoituksen saamisesta torjunta- ja sammutustoimien käynnistymiseen, keskimääräinen sammutusaika, tulipalossa tuhoutuva keskimääräinen pinta-ala jne.), ja että vuonna 2000 tulipalot aiheuttivat ennätysmäisiä tuhoja, komissiolta kysytään: 1. Onko saatavilla tuoreempia Kreikkaa koskevia tietoja? Mitä tietoja se voi antaa edellä mainittujen indikaattoreiden kehityksestä vuosina 19982000? 2. Voiko se kertoa, mitä toimia Kreikka on toteuttanut estääkseen viimekesäisten tuhojen toistumisen? 3. Onko sille kerrottu mahdollisista valmiuksien lisäämistoimista, joita Kreikka on toteuttanut tulevan kesän suurimpien riskien torjumiseksi? Margot Wallströmin komission puolesta antama vastaus (16. heinäkuuta 2001) Komissio pahoittelee erityisesti Kreikassa viime kesänä roihunneista metsäpaloista aiheutuneita ihmishenkien menetyksiä samoin kuin ympäristö- ja taloudellisia vahinkoja. Komissio toteaa, että Kreikan viranomaiset pyrkivät määrätietoisesti hillitsemään metsäpalojen uusiutumista tulevaisuudessa. Tästä ovat osoituksena monet Kreikan viranomaisten suunnittelemat toimet, joista mainittakoon muun muassa aiempaa tiiviimpi yhteistyö kansallisten viranomaisten kesken, tulipalojen torjuntaan osallistuvan henkilöstön koulutus, kaikkia Kreikan alueita koskevan keskitetyn politiikan kehittäminen ja yleisölle tiedottaminen. Kreikan viranomaiset suunnittelevat vielä muun muassa yhteisön pelastuspalvelun alan toimintaohjelmassa(1) tarkoitetun työpajakokouksen järjestämistä vuonna 2001. Tämän asiantuntijatapaamisen päätavoitteena on metsäpalojen torjuntakeinojen aiempaa tehokkaampi koordinointi. Kreikka ei ole vielä valitettavasti toimittanut komissiolle tietoja kaudella 19982000 käytetyistä indikaattoreista, joihin parlamentin jäsenen tarkoittama selvitys perustui. Viimeisimmät käytettävissä olevat tiedot ovat peräisin vuonna 2000 yli 50:n hehtaarin tulipaloista kaukokartoituksella tehdystä eurooppalaisesta tutkimuksesta, joka osoittaa palojen levinneen Kreikassa yhteensä 106 000 hehtaarin alueelle. Tämä vastaa 27:ää prosenttia yhteisön viiden eteläisen jäsenvaltion palojen kokonaispinta-alasta. Kreikassa toteutettujen rakenteellisten toimenpiteiden osalta voidaan todeta yhteisön tukikehyksen 20002006 yhteydessä hyväksyttyjen ehdotusten perusteella että erityisesti alueellisten ohjelmien yhteydessä on suunniteltu huomattava määrä toimenpiteitä (selvityksiä, metsänhoitosuunnitelmia, kunnostustoimia ja metsäpalojen torjuntatoimenpiteitä). Toimenpiteisiin käytettyjen varojen määrä tulee olemaan yhtä huomattava, ja toimenpiteiden yhteydessä koulutetaan ja valistetaan yleisöä metsien suojelun ja kestävän kehityksen edistämiseksi. Lisäksi komissio ilmoittaa parlamentin jäsenelle hyväksyneensä 3. toukokuuta 2001 metsäpalojen torjunnasta yhteisössä 23 päivänä heinäkuuta 1992 annetun asetuksen (ETY) N:o 2158/92(2) nojalla Kreikan vuodeksi 2001 esittämän 1,7 miljoonan euron ohjelman. Ohjelmassa säädetään erityisesti metsäteiden, palonkatkaisulinjojen ja vedenottopaikkojen rakentamisesta sekä palojen torjumiseksi suoritettavista metsänhoito- ja valvontatoimista. (1) 1999/847/EY: Yhteisön pelastuspalvelun alan toimintaohjelman perustamisesta 9 päivänä joulukuuta 1999 tehty neuvoston päätös, EYVL L 327, 21.12.1999. (2) EYVL L 217, 31.7.1992.